钦定古今图书集成/历象汇编/乾象典/第006卷 > 《天地赋》〈有序〉晋·成公绥
## 钦定古今图书集成/历象汇编/乾象典/第006卷 > 《天地赋》〈有序〉晋·成公绥

赋者，贵能分赋物理，敷演无方，天地之盛，何以致思矣？历观古人未有之赋，岂独以至丽无文，难以辞赞？不然，何其阙哉？遂为《天地赋》。

“惟自然之初载兮，道虚无而元清。太素纷以混淆兮，
始有物而混成。何一元之芒昧兮，廓开辟而著形。尔
乃清浊剖分，元黄判离，太极既殊，是生两仪，星辰焕
列，日月重规。天动以尊，地静以卑，昏明迭炤，或盈或
亏，阴阳协气而代谢，寒暑随时而推移。三才殊性，五
行异位，千变万化，繁育庶类。授之以形，禀之以气，色”
表文釆。声有音律，覆载无方。流形品物，鼓以雷霆，润
以庆云。八风翱翔，六气氤氲；蚑行蠕动，方聚类分。鳞
殊族，别羽毛以群。各含精而容冶，咸受范于陶钧。何
滋育之罔极兮，伟造化之至神。若夫悬象成文，列宿
有章，三辰烛曜，五纬重光。河汉委蛇而带天，虹霓偃
蹇于昊苍。望舒弭节于九道，羲和正“辔于中黄，众星
回而环极，招摇运而指方，白虎峙踞于参井，青龙垂
尾于氐房，元龟匿首于女虚，朱鸟奋翼于星张，帝皇
正坐于紫宫，辅臣列位于文昌，垣屏络绎而珠连，三
台差池而雁行，轩辕华布而曲列，摄提鼎峙而相望。
若乃征瑞表祥，灾变呈异，交会薄蚀，抱晕带珥，流逆
犯历，谴悟象事，蓬容著而妖害生，老人形而主受喜，
天矢黄而国吉祥，彗孛发而世所忌。”尔乃旁观四极，
俯察地理，川渎浩汗而分流，山岳磊落而罗峙，沧海
沆漭而四周，悬圃隆崇而特起，昆吾嘉于南极，烛龙
曜于北阯，扶桑高于万仞，寻木长于千里，昆仑镇于
阴隅，赤县据于辰巳，于是八十一域，区分方别，风乖
俗异，险断阻绝，万国罗布，九州并列。青冀白壤，荆衡
涂泥，海岱赤埴，华梁青黎，兖带河洛，扬有江淮，辨方
正土，经略建邦，王圻九服，列国一同，连城比邑，深池
高墉，康衢交路，四达五通。东至旸谷，西极泰濛，南暨丹穴，北尽空同。遐方外区，绝域殊邻。人首蛇躯，鸟翼
龙身，衣毛被羽，或介或鳞，栖林浮水，若兽若人，居乎
大荒之外，处于巨海之滨。于是六合混一而同宅，宇
宙结体而括囊，“元运浑流而无穷，阴阳循度而率常。
回动纠纷而乾乾，天道不息而自彊，统群生而载育，
人托命于所系。尊太一于上皇，奉万神于五帝。故万
物之所宗，必敬天而事地。”“若乃共工赫怒，天柱摧折，
东南俄其既倾，西北豁而”中裂。断鳌足而续毁，炼玉
石而补缺。岂斯事之有征，将言者之虚设。何阴阳之
难测，伟二仪之奓阔。“坤厚德以载物，《干》资始而至大。
俯尽鉴于有形，仰蔽视于所盖。游万物而极思，故一
言于天外。”